b'\n_START_ARTICLE_\nOB-buss\n_START_PARAGRAPH_\nOB-buss er betegnelsen p\xc3\xa5 mobile fjernsynskontrollrom p\xc3\xa5 hjul i forskjellige st\xc3\xb8rrelser. Det kan v\xc3\xa6re kj\xc3\xb8ret\xc3\xb8y i st\xc3\xb8rrelsesvariasjon fra vanlige varebiler til store trailere. OB st\xc3\xa5r for Outside Broadcast, og bussene brukes til \xc3\xa5 produsere fjernsynsprogram p\xc3\xa5 location, hvor det ikke er tilgang til konvensjonelle fjernsynskontrollrom. OB-bussenes tradisjonelle bruksomr\xc3\xa5der er hovedsakelig sport, konserter og events, men det blir mer og mer vanlig \xc3\xa5 benytte OB-busser til vanlige studioprogram. TV 2s studioer i Nydalen, hvor blant annet Senkveld og liknende programmer blir produsert benytter seg av OB-busser istedenfor faste kontrollrom, som NRK har p\xc3\xa5 NRK Marienlyst.\n_START_SECTION_\nInfrastruktur\n_START_PARAGRAPH_\nEn OB-buss inneholder utstyret og arbeidsplassene man trenger for \xc3\xa5 avvikle en fjernsynssending. Bussene er fast utstyrt med et gitt antall kamera og annet utstyr som trengs, men har gjerne infrastruktur for \xc3\xa5 koble til ekstra utstyr og kamera ved st\xc3\xb8rre produksjoner. Som regel har bussene ogs\xc3\xa5 en f\xc3\xb8lgebil som inneholder alt periferutstyr som trengs: kameraer, stativer, dollyer, mikrofoner, kabel osv. F\xc3\xb8lgebilen har ogs\xc3\xa5 plass til \xc3\xa5 pakke med ekstra utstyr man trenger, avhengig av st\xc3\xb8rrelsen p\xc3\xa5 produksjonen._NEWLINE_Bussene er som regel delt inn i forskjellige avdelinger, alt etter st\xc3\xb8rrelse og prioritering. En vanlig l\xc3\xb8sning er \xc3\xa5 ha den st\xc3\xb8rste avdelingen i midten, denne avdelingen kalles for regikontrollen. I regikontrollen sitter som regel regi sammen med script, bildemiks og eventuelt grafiker foran en monitorvegg. P\xc3\xa5 monitorene ser man de forskjellige kildene som benyttes i produksjonen, f.eks. kameraer, vber (innslag), slow motion og grafikk. I regikontrollen styres produksjonen, regi og script kommuniserer gjennom intercom med resten av teamet, gir instruksjoner til fotografene og ber om grafikk, innslag eller slowmotion. Bildemiks bruker bildemikseren til \xc3\xa5 legge ut de kildene regi ber om p\xc3\xa5 lufta. I regikontrollen, bak ovennevnte avdeling sitter ofte sakte film-avviklerne og innslagsavviklerne, med sine maskiner._NEWLINE_Bussene pleier i tillegg til regikontrollen \xc3\xa5 ha en lydkontroll og en bildekontroll. I lydkontrollen mikses og rutes lyden ut til sending eller opptak. I bildekontrollen sitter kamerakontroll\xc3\xb8ren(e) og som oftest ogs\xc3\xa5 teknisk leder (TOM). Kameraene kobles til bussen med triax- eller fiberoptisk kabel, som strekkes mellom kamera og CCU-ene (camera control unit) i bussen. Kamerakontroll\xc3\xb8ren bruker CCU-ene til \xc3\xa5 styre eksponering, farger, hvit- og svartbalanse osv. for at bildene skal se like ut, at gresset har samme gr\xc3\xb8nnfarge p\xc3\xa5 alle kameraene f.eks. Dette gj\xc3\xb8r at man har kontroll p\xc3\xa5 alle bildene opp i mot hverandre, og at fotografen kan konsentrere seg om utsnitt, zoom, fokus, kamerabevegelser osv. Fra CCU-ene sendes signalene videre til rutere, patchfelt eller direkte inn i bilde- og lydmiksere.\n_START_SECTION_\nDiverse\n_START_PARAGRAPH_\nMed direkte-sendinger blir signalene fra OB-bussen kontribuert, eller sendt videre med en satellitt uplink eller med en mikr\xc3\xb8b\xc3\xb8lgesender til et mottakspunkt til ATM-nettet. Mange st\xc3\xb8rre idrettsarenaer og konserthaller har et tilknytningspunkt til ATM-nettet. I Norge er det Norkring og NEP eide MediaNetwerk som eier slike nett._NEWLINE_Man har ogs\xc3\xa5 mindre varianter, gjerne kalt SNG-biler, som blir brukt i forbindelse med mindre produksjoner som. f.eks live-overf\xc3\xb8ringer i nyhetssendinger. SNG st\xc3\xa5r for Satellite News Gathering. Som navnet indikerer foreg\xc3\xa5r kontribusjonen av det innspilte materialet via satellitt.'